Projekts

LATVIJAS REPUBLIKAS MINISTRU KABINETS

2021.gada Noteikumi Nr.

Rīga (prot. Nr. .§)

**Noteikumi par Valsts civilās aviācijas gaisa kuģu lidojumu drošuma uzraudzību**

Izdoti saskaņā ar likuma „Par aviāciju”

6.3panta pirmo, trešo un ceturto daļu

**1. Vispārīgie jautājumi**

1. Noteikumi nosaka:

1.1. kārtību, kādā izstrādā un saskaņo Valsts civilās aviācijas gaisa kuģu lidojumu drošuma programmu (turpmāk – Gaisa kuģu lidojumu drošuma programma);

1.2. kārtību, kādā sasauc Valsts civilās aviācijas gaisa kuģu lidojumu drošuma programmas pārvaldības grupu (turpmāk – Pārvaldības grupa);

1.3. Pārvaldības grupas sastāvu;

1.4. kārtību, kādā pieņem Pārvaldības grupas lēmumus.

2. Gaisa kuģu lidojumu drošuma programmu, kurā iekļauts Valsts civilās aviācijas gaisa kuģu lidojumu drošuma plāns, izstrādā atbilstoši Eiropas Parlamenta un Padomes 2018.gada 4.jūlija regulas Nr.2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91, prasībām.

3. Lai īstenotu Gaisa kuģu lidojumu drošuma programmas pārvaldību un uzraudzību, valsts aģentūra “Civilās aviācijas aģentūra” (turpmāk - Civilās aviācijas aģentūra):

3.1. izstrādā Gaisa kuģu lidojumu drošuma programmas projektu;

3.2. veic Gaisa kuģu lidojumu drošuma programmā noteiktos uzraudzības pasākumus;

3.3. īsteno Gaisa kuģu lidojumu drošuma programmā noteiktos uzdevumus;

3.4. nosaka pieņemamo gaisa kuģu lidojumu drošuma līmeni valstī;

3.5. veic gaisa kuģu lidojumu drošuma risku izvērtējumu.

**2. Pārvaldības grupas sastāvs, tās sasaukšanas un lēmumu pieņemšanas kārtība**

4. Satiksmes ministrija izveido Pārvaldības grupu un vada tās darbu. Pārvaldības grupas sastāvā iekļauj Satiksmes ministrijas, Civilās aviācijas aģentūras, Aizsardzības ministrijas, Iekšlietu ministrijas, Vides aizsardzības un reģionālās attīstības ministrijas, Transporta nelaimes gadījumu un incidentu izmeklēšanas biroja, Valsts robežsardzes deleģētus pārstāvjus.

5. Pārvaldības grupas locekļu uzdevumi ir:

5.1. sniegt informāciju par gaisa kuģu lidojumu drošuma rādītājiem, atgadījumiem, izmeklēšanas rezultātiem un risku mazināšanas pasākumiem savas kompetences ietvaros drošuma programmas sagatavošanai;

5.2. piedalīties Gaisa kuģu lidojumu drošuma programmas izstrādē;

6. Pārvaldības grupa lēmumus pieņem klātienes sēdēs vai elektroniski. Pārvaldības grupa lēmumus pieņem ar balsu vairākumu.

7. Pārvaldības grupas sēdes sasauc pēc nepieciešamības, ne vēlāk kā 10 darba dienas pirms sēdes, par to informējot Pārvaldības grupas locekļus, norādot sēdes norises vietu, laiku un darba kārtību.

**3. Gaisa kuģu lidojumu drošuma programmas izstrādes un saskaņošanas kārtība**

8. Civilās aviācijas aģentūra vismaz reizi gadā, balstoties uz Pārvaldības grupas sniegto informāciju, sagatavo Gaisa kuģu lidojumu drošuma programmas projektu, kurā iekļauj šādus pamatelementus:

8.1. gaisa kuģu lidojumu drošuma politiku un mērķus;

8.2. informāciju par gaisa kuģu lidojumu drošuma risku pārvaldību;

8.3. informāciju par gaisa kuģu lidojumu drošuma nodrošināšanu;

8.4. informāciju par turpmāku gaisa kuģu lidojumu drošuma līmeņa paaugstināšanu.

9. Civilās aviācijas aģentūra šo noteikumu 8.punktā minēto Gaisa kuģu lidojumu drošuma programmas projektu publicē Civilās aviācijas aģentūras tīmekļa vietnē, nosakot termiņu viedokļa sniegšanai sabiedrības līdzdalības ietvaros.

10. Pēc šo noteikumu 9.punktā noteiktā termiņa Civilās aviācijas aģentūra precizē Gaisa kuģu lidojumu drošuma programmas projektu un nosūta šo noteikumu 4.punktā minētajām iestādēm saskaņošanai.

11. Pārvaldības grupas sastāvā esošās iestādes 10 darba dienu laikā nosūta Civilās aviācijas aģentūrai viedokli par šo noteikumu 10.punktā minētajā kārtībā nosūtīto Gaisa kuģu lidojumu drošuma programmas projektu.

12. Civilās aviācijas aģentūra precizē Gaisa kuģu lidojumu drošuma programmas projektu un nosūta atkārtotai saskaņošanai.

13. Ja pēc atkārtotas Gaisa kuģu lidojumu drošuma programmas projekta nosūtīšanas saskaņošanai saņemti iebildumi, Pārvaldības grupa lēmumu par Gaisa kuģu lidojumu drošuma programmu pieņem šo noteikumu 6.punktā noteiktajā kārtībā.

14. Gaisa kuģu lidojumu drošuma programmu publicē Civilās aviācijas aģentūras tīmekļa vietnē.

Ministru prezidents A.K.Kariņš

Satiksmes ministrs T.Linkaits

Iesniedzējs: Satiksmes ministrs T.Linkaits

Vīza: Valsts sekretāre I.Stepanova